Երկրորդ անգամ Ղրիմում

«Երկրորդ անգամ Ղրիմում» (), 1984 թվականի խորհրդային ​​ֆիլմ, որը նկարահանել է ռեժիսոր Պավել Լյուբիմովը՝ կինոդրամատուրգ Վլադիմիր Ժելեզնիկովի գրած սցենարի հիման վրա։

Սյուժե 
ԽՍՀՄ զինված ուժերի գեներալը բուժման է ուղարկվել Ղրիմում գտնվող առողջարան։ Պատերազմի մասնակիցը, որը 1941 թվականին դուրս էր եկել շրջապատումից, իսկ 1944 թվականին ազատագրել էր Ղրիմը, շրջելով քաղաքում, հիշում է պատերազմի ժամանակները, երբ առաջին անգամ էր այս կողմերում։ Պատահաբար հանդիպելով մեկ ընտանիքի՝ գեներալը մասնակցում է տղայի և նրա ավագ քրոջ խնդիրների լուծմանը՝ նրանց յուրովի սովորեցնելով լինել խիզախ և ազնիվ։

Դերերում 
 Գեորգի Յումատով – Սերգեյ Ալեքսեևիչ Կնյազև, գեներալ
 Անդրեյ Լոմով – Վիտյա
 Սերյոժա Գուսակ – Կոլյա
 Վալերի Լիխոդեյ – Ալյոնա
 Մուզա Կրեպկոգորսկայա – Կոլյայի և Ալյոնայի տատը
 Նատալյա Վիլկինա – Ելենա Պավլովնա, բժիշկ
 Օլգա Գոբզևա – բուժքույր
 Վիկտոր Կորեշկով – Իգոր «Տիսսո», կրկեսի դերասան
 Անդրեյ Պետրով – Վասիլի Վասիլևիչ Նովիկով
 Լեոնիդ Բելոզորովիչ – Ֆիլիպովիչ, գեներալ-լեյտենանտ
 Սերգեյ Գոլովանով – Նիկոլայ Պետրովիչ
 Ելենա Ֆինոգեևա – Լուսիա
 Մարիա Զուբարևա – Մարիա, Կնյազևի կինը
 Գերման Կաչին 
 Վիտալի Մաքսիմով – իլյուզիոնիստ
 Օլգա Գրիգորևա – դաստիարակ
 Սերգեյ Պլոտնիկով – հանգստացող

Երգեր 
Ֆիլմում հնչում են հետևյալ երգերը.
 «Вечный огонь» («Անմար կրակ»), երաժշտ.՝ Յու. Սաուլսկի, տեքստի հեղինակ՝ Լ. Զավալնյուկ, կատարում է Վալենտին Նիկուլինը,
 «Орлёнок», երաժշտ․՝ Վիկտոր Բելի, տեքստի հեղինակ՝ Յակով Շվեդով, կատարում է Իրինա Արխիպովան։

Նկարահանումներ 
Նկարահանման վայրը եղել է Յալթան։ Տունը, որի բնակարանում գլխավոր հերոսը բնակություն է հաստատում, գտնվում է Նախիմովի փողոցի և նրբանցքի խաչմերուկում՝ № 4 դպրոցից քիչ վերև, իսկ հուշահամալիրը, որտեղ հերոսը գալիս է անմար կրակի մոտ, Փառքի բլուրն է։ Ֆիլմում առողջարաններն են «Ռոսիան» և «Ֆորոսը»։ Կադրում երևում է նավահանգիստը, № 18 երթուղու «Իկարուս» ավտոբուսը, որն անցնում է Բասեյնայա փողոցով՝ Նադսոնի տան մոտով (այս ավտոբուսի իրական երթուղին այնտեղող չի անցնում), Ռոբինսոն սրճարանը։

Տանկային վարժանքների տեսարանը նկարահանվել է Բելառուսի ռազմական շրջանում՝ 5-րդ առանձին բանակային կորպուսի պոլիգոնում, զինվորականի դեր են կատարել կորպուսի զինվորներն ու սպաները, իսկ գլխավոր շտաբի գնդապետի էպիզոդիկ դերը կատարել է իսկական գնդապետ Միխայիլ Կոնստանտինովիչ Չիգիրը, որը ղեկավարում էր ֆիլմի նկարահանումներին ներգրավված բանակի մարտավարական խումբը։

Ֆիլմում օգտագործվել են կադրեր ռազմական լրահոսից և 1945 թվականին Կարմիր հրապարակում անցկացված շքերթից։

Քննադատություն 

Բազմիցս նշվել է, որ 1944 թվականին Ղրիմն ազատագրած գեներալի գլխավոր դերակատար Գեորգի Յումատովը իրականում խաղացել է ինքն իրեն, իր կերպարը. նա եղել է պատերազմի մասնակից նավաստի և 1942 թվականին մասնակցել է Ղրիմի ռազմական գործողություններին Եվպատորիայի դեսանտի կազմում։

Ծանոթագրություններ

Աղբյուրներ 
 Второй раз в Крыму // Советские художественные фильмы: аннотированный каталог, Том 10 / Мария Павлова, Госфильмофонд России. — «Нива России», 1995. — стр. 30
 Второй раз в Крыму // Домашняя синематека: отечественное кино 1918—1996 / Сергей Землянухин, Мирослава Сегида. — «Дубль-Д», 1996. — 520 с. — стр. 83

Խորհրդային ֆիլմեր
1984 ֆիլմեր
Ռուսերեն ֆիլմեր
Ֆիլմեր Հայրենական մեծ պատերազմի մասին
Մաքսիմ Գորկու անվան կինոստուդիայի ֆիլմեր
Խորհրդային դրամա ֆիլմեր